書徐仲車先生詩集後
作者：鄒浩
朝代：宋

paragraphs: 古人往矣名空存，爾來冠带誰其倫。
語言淵騫行跖蹻，俯仰不愧何繽紛。
先生道義完且潔，去彼取此非今人。
事親不但綵衣戲，刻木省定長悲辛。
抛官却掃醉經史，胸中寧復留纖塵。
履穿袍敝突不墨，辭幣與粟甘清貧。
自從秀髪到白首，造次於是如一晨。
當知有昊憫澆散，先生故出援斯民。
嗟余禀賦雖不敏，管窺偶幸知所因。
講聞先生亦已久，云爲輙以書諸紳。
朅來廣陵兩閲歲，所得比舊尤加親。
此編雅什數百計，覃思成誦驚余神。
恍如聽樂周太廟，黄鍾大呂皦且純。
又如典瑞出圭璧，璀璨滿目非玞珉。
偉哉固足信萬一，彷彿相見容彬彬。
吾皇圖治急遺逸，空谷相望推蒲輪。
先生高卧焉得遂，細扎匪日頒嚴闉。
奈何韁鎖脫無計，灑掃猶阻致此身。
願言師法不少懈，庶幾有立逃湮淪。